[Foto’s] Die bruid wat nooit gaan trou nieFoto: Q May Chen, Facebook Q May Chen het vier jaar gelede borskanker oorleef, maar twee jaar later het dit teruggekeer, en hierdie keer met ŉ terminale diagnose. Die 27-jarige Chen van Taipei in Taiwan het daarna besluit om haar lewenslange droom om troufoto’s te laat neem, self te doen. Sy het haar pragfoto’s op haar Facebook-blad gepubliseer en met die tydskrif Cosmopolitan oor die foto’s en haar stryd met kanker gesels. Volgens Chen was sy nog altyd lief daarvoor om haarself op te dollie en foto’s te neem. Sy het altyd uitgesien na ŉ troue en die troufoto’s, maar sy het nooit die regte persoon ontmoet om mee te trou en wat saam met haar vir die foto’s kon poseer nie. Nadat sy gediagnoseer is, het sy besef sy kan nie langer wag nie. Sy het besluit om self die troufoto’s te laat neem. “Tyd is baie kosbaar; geen oomblik kan gemors word nie,” het sy aan Cosmpolitan gesê. “Ek hoef nie te wag nie, ek kan my eie droom nastreef.” Chen se foto’s is by ŉ huis in Yangming Mountain geneem, die perfekte ligging vir die dromerige, fabelagtige atmosfeer wat sy wou skep. Sy het foto’s in verskillende rokke geneem om die verskillende aspekte van haarself te wys: rooi vir haar persoonlikheid, pienk om te wys dat sy ŉ aangename persoon is, wit gare vir ŉ prinses en gaas vir sexywees. Sy beplan ŉ “wittebrood” in Bali.